[{"text_idx": "#000003", "text": "07.12 Ta\u0308na hommikul aknast va\u0308lja vaadates mo\u0303tlesin ta\u0308itsa to\u0303siselt, et tegelikult peaks selle kuu nimi olema \"Ro\u0303ve detsember\". Kus nu\u0308u\u0308d hakkas alles lund sadama! O\u0308o\u0308ga tuli nii palju, et aias ulatub kassidel ko\u0303huni ja linna to\u0308o\u0308le so\u0303itmine on nagu seiklus. Vahvad ummikud, toredad soolala\u0308gased ta\u0308navad ja po\u0303nevad parkimisplatsid, kus lumi on pahkluuni. Ning iga selline lumeo\u0303nnistus saabub lumesahkade jaoks ta\u0308iesti ootamatult."}, {"text_idx": "#000011", "text": "24.12 Teede a\u0308a\u0308rekivid on va\u0308lja sulanud, lumi lahkus ise kasvuhoone katuselt ja meie ta\u0308naval on juba palju asfalti na\u0308ha. Eile oli pa\u0308ris tore tunne to\u0308o\u0308le so\u0303ita. Kuigi, na\u0308dalavahetus ja ka esmaspa\u0308ev on ku\u0308lmad. O\u0308o\u0308sel -9, pa\u0308eval -5. Pikem ilmaprognoos na\u0308ikse ka nunnu olevat. Kogu see lumi sulab lihtsalt a\u0308ra ja enam teda pole. Kuid meerikamaal mo\u0308llab lumetorm ja Kanadas kuulutatakse pakast. Jo\u0303uab see na\u0308dala pa\u0308rast ka meile? Ta\u0308na o\u0303htul oli ilus jo\u0303ulukas linnapa\u0308kapikkude juures. Lo\u0303unamaiste vu\u0308rtside lo\u0303hn ja noorte lustimine. Kahjuks ei saanud me mo\u0303lemad osaleda, aga eks see aastalo\u0303pp ongi selline pidu peo otsa. Kohe varsti ja\u0308lle ja\u0308rgmine kra\u0308u tulemas."}, {"text_idx": "#000013", "text": "30.12 Vihm ja pluss 2,5. Minu lemmiktalv. :) Aknaaluse rododendroni lehed ehivad lo\u0303dvestunud olekus taime oksi. Pakasega olid nad pinges ja pu\u0308u\u0308dsid end lausa toruks keerata. U\u0308htlasi imetlen ka jugapuid, mille paks lumi vahepeal lausa vastu maad vajutas. Nu\u0308u\u0308d on nad ja\u0308lle sama pu\u0308stised kui enne. Ja kui nii edasi la\u0308heb, siis saab ehk juba ka alpikaljude elanikke, vo\u0303rkiiriste ja krookuste ninakesi na\u0308ha. Ei ole ikka mingi elu kui kogu su varandus paksu lume all peidus on. :)"}, {"text_idx": "#000016", "text": "01.11 Kepiko\u0303nnihooaja algus. Tegin varahommikul va\u0308ikese metsaringi - kirbe lehtede ko\u0303dunemise, vihmama\u0308rgade kuusekasukate ja samblaste kasetu\u0308vede ho\u0303rk lo\u0303hn. Ning vaikus. Ei u\u0308htegi linnuha\u0308a\u0308lt ega vo\u0303rakohinat. Mets justnagu tukkus. Pa\u0308eval on alevikus liiklust ku\u0308ll - mustra\u0308stad tassivad karvast viirpuud tu\u0308hjaks ja rasvatihaseid on ka palju na\u0308ha. Meie aed on nende territoorium. Nii tihastelt kui mustra\u0308stastelt vo\u0303ib so\u0303imata saada kui ei oska ennast aias mo\u0303istlikult u\u0308leval pidada. Mustra\u0308stad ei kannata, et keegi neid jo\u0303llab kui nad viirpuus sahmerdavad. Aga see on nii ilus vaatepilt - su\u0308simust kollase nokaga lind, erkpunane suur mari nokas. Ja siis need tihased ka...Eelmisel aastal talvitus me ro\u0303dul u\u0308ks mesilaspere ja tihased alustasid pa\u0308eva tavaliselt tarule koputades. So\u0308o\u0308ma ju peab. See ei meeldinud Mesinikule, kes la\u0308ks ro\u0303dule tihase mesilasejahti segama. Tihane taganes tamme otsa ohutusse kaugusse ja so\u0303imas, so\u0303imas, so\u0303imas. Pisike sulekera ta\u0308nitas tammeoksa peal lausa kikivarvul ja oli no\u0308rdimusest lo\u0303hki minemas. Va\u0308hemasti niipalju jo\u0303udsid nad neid mesilasi ikka kiusata, et perel olid kevadeks na\u0308rvid ta\u0308itsa la\u0308bi. Ilmselt, et kui tulevikus kunagi kedagi veel peaks ro\u0303dul talvitama, siis tuleb taru vo\u0303rgukastiga u\u0308mbritseda, et kiusajad u\u0308ldse selle ligigi ei saaks."}, {"text_idx": "#000017", "text": "03.11 Pehmed soojad o\u0308o\u0308d ja pa\u0308evad, +8 kuni +12. Tihased lustivad aias ja uuristavad ploomipuu koore kallal, ju leiab sealt talvituma pugenud pahalasi. Aga jah, november mis november. Pikalt pime ja porine. O\u0303nneks on o\u0308o\u0308d veel soojad ja maa pole hommikuti kohmetanud. Teen vahel mo\u0303ne korrastusso\u0308o\u0308stu, kuid pikalt enam ei viitsi. Ja\u0308a\u0308nud on veel paaris kohas rohimist ja pottides talvituma minevate taimede kaelani mulda kaevamine. Piparmu\u0308ndi peab ka kastist maha istutama."}, {"text_idx": "#000019", "text": "11.30 Kaamos on kohal. Tumehallid taevad, vihm vaheldub pimedusega...kuigi novembri kohta on mo\u0303nusalt soe. Sel na\u0308dalal on pu\u0308sivalt +10 olnud. Isegi Ha\u0308rra Tibu kolis oma koikukrundilt ja\u0308lle verandale magama. Kuigi, inimese teeb pikk pime aeg ikka va\u0308ga laisaks. Nii mitu maani maha magatud hommikut...Ei ole ma jo\u0303udnud ko\u0303nnirajale ega aeda. Ta\u0308na otsustasin va\u0308hemalt aia osas ennast parandada. Rohisin epide peenra lo\u0303puni ja lo\u0303ikasin pealseid. Et kui tahaks puhta su\u0308dametunnistusega talvele vastu minna, siis peaks pool paraadpeenart ja teea\u0308a\u0308rse peenra ka u\u0308le ka\u0308ima. U\u0308le hulga aja oli pa\u0308ris mo\u0303nus nokitseda, kuid na\u0308dalavahetuseks lubatakse ilusat ilma, saab na\u0308ha kuhu rohkem kisub, kas kangasteljetuppa po\u0303nevate uute lo\u0303ngade juurde vo\u0303i o\u0303ue ukerdama. :)"}, {"text_idx": "#000020", "text": "14.11 Imeilus na\u0308dalavahetus oli. Helesinine taevas, pa\u0308ike ja pluss 15. Ideaalne aiailm, aga vo\u0303i ma siis...tegelikkuses na\u0308gi asi va\u0308lja nii, et kuna verandal vo\u0303is toariietega kaltsu lo\u0303igata, siis seda ma tegingi.Ja kui millessegi su\u0308veneda, siis vo\u0303tab see su u\u0308leni. Tervelt kaks pa\u0308eva lo\u0303ikasin kaltsu, kerisin lo\u0303ngu, tuulutasin materjalikaste ja planeerisin vaibaprojekte. Ometi oli ideaalne o\u0303ueilm. Et su\u0308dametunnistus va\u0308ga ei kriibiks, tegin verandaesise peenra kannikestest puhtaks, kuid see oli ka ko\u0303ik. Isegi ilusa ilmaga ei kisu enam aeda, mis siis veel la\u0308heneva talve hingusest ra\u0308a\u0308kida. Ta\u0308na oli maa ku\u0308lmunud - miinus 2,5. Kui hommikuti jupikaupa teha, siis ehk saab na\u0308dala lo\u0303puks aiale ringi peale. Ehk ei ole homme maa ku\u0308lmunud...vo\u0303i mul ka\u0308rss ka\u0308rnas :D"}, {"text_idx": "#000025", "text": "...on soojust. Ta\u0308na (08.10) oli pluss 15. Floksid on po\u0303udadest toibunud ning pu\u0308u\u0308avad ku\u0308lgmiste okste kaudu uuesti o\u0303itsema hakata, kuid va\u0308rvid pole enam o\u0303iged ja o\u0303iekobaradki on tagasihoidlikud. Sumedad soojad ilmad on justnagu loodud aias siblimiseks. Sest umbes kuu aja pa\u0308rast vo\u0303ib tulla juba esimene lumi. Praegu rohin kivilat. Va\u0308ike kollaste o\u0303itega ja\u0308nesekapsas on to\u0303eline tu\u0308u\u0308tus, ta levib risoomidega ja armastab so\u0303redat kuiva pinnast. Vahel on teda koos alpitaimedega Euroopast kaasa tulnud ja kui mo\u0303ni vale juurikas ta\u0308helepanuta ja\u0308a\u0308b, ongi kurat lahti. Koos pisikellukaga nad mul siin parasiteerivad, ei ja\u0308nesekapsas on siiski hullem. Pisikellukas on va\u0308hemalt ILUS."}, {"text_idx": "#000026", "text": "Ploomid said eile otsa. Jaa, oktoobris. Victoria on hiline. Seni jagus neid pa\u0308ris jupp aega o\u0303htutesse filmi ko\u0303rvale, oli vaja vaid veidike puud raputada ja juba nad tulid - pots, pots, pots...Head suured mahlased ja magusad. Su\u0308gis vo\u0303tab maad. Metsad on kullakarva kirjud ja meie ta\u0308nava tamm uhkeldab kollakasoranzis ru\u0308u\u0308s. See on selline va\u0308rv, et lausa ho\u0303o\u0303gub iseenese kumas."}, {"text_idx": "#000029", "text": "14.10 Su\u0308gis su\u0308veneb. Kuldsed leheru\u0308u\u0308d hakkavad su\u0308gistormidele alla vanduma. Meie ta\u0308nava tamm veel pu\u0308sib, aga kohati on lehtsed metsatukad juba raagus. Ja\u0308lle on Eurobulbi sibulapakiga midagi lahti, juba kaks na\u0308dalat teel. Ohjah, ikka see Omniva. Kui ja\u0308lgi hakkasin ajama, siis selgus, et pakk saabus Eestisse 07.10 ja kadus siin nagu mutiurgu. Kui Omnivasse helistasin, tunnistas dispets\u030cer, et jaa, pakk on Ja\u0308rve pakikeskuses. Miks seal, mitte Sakus, ei osanud ta o\u0308elda. Miks pakikutset pole tulnud, seda ta ka ei teadnud, sest nemad olevat selle va\u0308lja saatnud. Jumal ta\u0308natud, et pakis on seekord sibulad mitte taimed. Lubasid paki Sakku saata ja mulle anti number millega selle teekond ja\u0308lgida, et a\u0308kki so\u0303num ei tule ja\u0308lle kohale. Huumor tegelt, aga kiiret mul ju ka pole. Saab na\u0308ha siis millal ma oma sibulatega kohtun."}, {"text_idx": "#000030", "text": "Ilma poolest on mo\u0303nusalt mahe. Na\u0308dala sees oli ku\u0308ll paar hallahommikut a la -0,5 kuid erilisi kahjustusi see aias ei tekitanud. Hostade aeg on niikuinii la\u0308bi ja kru\u0308santeeme see va\u0308ike ku\u0308lm ei sega. Kivila ja esimene alpikalju on umbrohust puhas, ja\u0308a\u0308vad veel kaks kaljut ja u\u0308leja\u0308a\u0308nud aed kuid pealsete lo\u0303ikamise ajal selgus, et maapind on ta\u0308nu mults\u030cile u\u0308sna umbrohutu. Siin ja seal ehk mo\u0303ned paratamatused. Eks ikka see kohutav pisikeste kollaste o\u0303itega ja\u0308nesekapsas, kare ju\u0308rilill ja rumeelia kannike. Uskumatu kui vitaalsed, viljakad ja visad on need kolm umbrohtu. Kannikese to\u0303in muidugi ise aeda, ta\u0308itsa vabatahtlikult. Ilus roosa o\u0303is ju ja. Igatahes, hoidutagu selle liigi eest, ma leian teda u\u0308le terve aia igal pool hoolimata sellest, et pole kunagi komposti hulka visanud."}, {"text_idx": "#000031", "text": "16.10 Pluss 10 ja pehme mahe tuul. Esimene kepiko\u0303nd sel hooajal ja viimased istutused priimulapoegade na\u0308ol. Tegin Primula farinosa jaoks lo\u0303puks ikkagi a\u0308ra selle kometi, et kaevasin maasse vana pesukausi ja istutasin taimed mo\u0303istlikus ko\u0303rguses anuma kohale. Kuivadel suvedel saavad nad sirutada oma juured vee ja\u0308rele, sest kus oleks minu liivmullas muidu vo\u0303tta mingit ma\u0308rgala? Primula laurentiana, kes happelist armastab, la\u0308ks rodode ho\u0303lma alla. Need kaks teistmoodi tegelast olidki veel ja\u0308a\u0308nud. Muidugi elab meil pottides veel valgete sirelite salu, punane tamm, a\u0308a\u0308dikapuu ja pa\u0308rnakaksikud, kuid need la\u0308hevad kevadel oma pa\u0308riskodusse, Eedeni aeda. Ku\u0308ll on ilus tamm. Lausa ho\u0303o\u0303guvpunane on see lehtede su\u0308gisva\u0308rv. Kui mul oleks suur aed, siis kasvaks seal kindlasti u\u0308ks punane tamm...vo\u0303i mitu."}, {"text_idx": "#000032", "text": "19.10. Pluss 2 varahommikul, hiljem pluss 5-7, pa\u0308ike. Ku\u0308ll tahaks ta\u0308na ametipostile so\u0303itmise asemel hoopis aias siblida. Sibulad on lo\u0303puks kohal. Meie ainus rohtlaliilia oli sel suvel nii vo\u0303imas na\u0308htus, et tellisin veel kolm juurde, muidugi on ko\u0303ik eri va\u0308rvi. See on to\u0303epoolest u\u0308ks teenimatult ta\u0308helepanuta ja\u0308a\u0308nud taim ja need neli o\u0303itega kaetud posti tagaaias vo\u0303ivad ja\u0308rgmisel suvel pa\u0308ris a\u0308gedad olla. Noh ja siis veel tulbid, tulbid, tulbid...Sest eks kevadel sai seiret tehtud, et kus veel vo\u0303iks va\u0308rvilaike olla. Tagaaia floksipeenar oli seni veel ta\u0308iesti tulbivaba. Viirpuu alune on planeeritud anemoonide kaitsealaks. Neid pole ka kunagi liiga palju. Ilus vapper ja vastupidav mugultaim. So\u0308o\u0308staianduse kahest tunnist on ja\u0308rele ja\u0308a\u0308nud vaid tunnike, sest enne kaheksat on va\u0308ljas pime ja laubalambiga ju ometigi ei la\u0308he. Ta\u0308na istutasin viimased tulbid maha. Ja ka\u0308es on see tore aeg kus vo\u0303ilill on ja\u0308a\u0308nud puhkeseisundisse ja neid saab kerge vaevaga va\u0308lja sikutada nagu porgandeid."}, {"text_idx": "#000033", "text": "23.10 Eile oli imeilus pa\u0308iksekullane pa\u0308ev. Suvel ko\u0303riauguni saanud pa\u0308ikesest on ja\u0308lle populaarne taevakeha saanud. Kaamose serva peal on to\u0303esti hiiglama hea vahel ka mo\u0303istlikust koguses pa\u0308evapaistet kogeda. Muidu oli proosaline. Lo\u0303ikasin pealseid ja rohisin. Eks ta\u0308na ole sama to\u0308o\u0308 kuigi ilm pilves ja vihmane. Va\u0308hemalt pole ku\u0308lm. Ko\u0303ige hilisemal ka\u0308nnasmustikasordil on marjad ikka veel rohelised. Sellegipoolest teen ta\u0308na po\u0303o\u0303sa tu\u0308hjaks. Avastasin, et kui panna juba natuke va\u0308rvunud marjad na\u0308dalakeseks riiulile seisma, siis ja\u0308relvalmivad pa\u0308ris ha\u0308sti."}, {"text_idx": "#000034", "text": "25.10 Esmaspa\u0308eva o\u0308o\u0308sel tuli Urr aeda (-5,2) ja tegi hooajale lo\u0303pu peale. Kru\u0308santeemid olid nagu suhkrust, kuid toibusid vaasis. Lo\u0303petasin vaheaia peenralaienduse a\u0308ra. Seni veel lehti kinni hoidnud ploom ja viirpuu lasid lehed maha nagu u\u0308ks mees. Mo\u0303nes mo\u0303ttes on see kena kohev kate vo\u0303rreldav lumega. Umbrohi ja muud ebakohad ei ha\u0308iri enam u\u0308ldse silma sest on lehekatte all."}, {"text_idx": "#000035", "text": "28.10. Ja\u0308tkuvalt on va\u0308ljas soojad vihmasegused pilvepa\u0308evad. Pa\u0308eval kuni +11, o\u0308o\u0308d +5 kuni +10. Osad pealsed on veel lo\u0303ikamata, aga ees on terve pikk na\u0308dalavahetus. Istutasin viimased sibullilled. Need olid o\u0303rn u\u0308lane, ungari su\u0308gislill ja u\u0308ks vo\u0303rkiiris. Imetlust pa\u0308lvib paar na\u0308dalat tagasi maha pandud sternbergia, sest ta kavatseb o\u0303itsema hakata. Va\u0308ike o\u0303ievarreke ku\u0308u\u0308nitub mullast ja kollast o\u0303ieva\u0308rvi on ka juba na\u0308ha."}, {"text_idx": "#000038", "text": "01.09 On pa\u0308ikest, lubatakse vihma ja hommikused so\u0308o\u0308staianduse tunnid lasevad hakata tasapisi aeda talvekorda seadma. Muidugi on suurepa\u0308rane aeg ka ja\u0308rgmiseks suveks peenradesse va\u0308rvide lisamiseks. Siia u\u0308ks kollane laik ja sinna lillat, oo ja palju taevassinist uduo\u0303ielist ilulina igale poole vahele kus mahub. Ku\u0308lvasin seda kevadel pottidesse ning nu\u0308u\u0308d on taimed juba parajad peenrasse istutamiseks. Kaunis, vastupidav ja po\u0303uakindel pu\u0308silill."}, {"text_idx": "#000039", "text": "02.09 Va\u0308ga ko\u0303le hommik. +5, aga kui ka\u0308ed hakkavad aias hommikul ku\u0308lmetama, siis kahtlustan, et enne pa\u0308ikseto\u0303usu vo\u0303is jahedamgi olla. Kuid mitte veel miinuses. Pa\u0308evadki on septembri kohta kasina soojaga, ko\u0303igest 12-13 kraadi. Selline september. Ku\u0308lm, aga lumeta. Vihmagi vo\u0303iks tulla."}, {"text_idx": "#000040", "text": "03.09 +2,8 varahommikul. Pilverohked jahedad su\u0308gisilmad. Mo\u0303te ra\u0308ndab tagasi suvele - see oli u\u0308ks kenasti alanud kuid kummaline hooaeg oma rohkete po\u0303udade ja kanarbikumeega. Aiaelu oligi lo\u0303viosas u\u0308ks lo\u0303putu kastmine. Ja ja\u0308tkuvalt ikka need vihmalubadused. Lo\u0303rrrr! Ja\u0308rgmine teisipa\u0308ev 2 tilka ja neljapa\u0308eval kolm."}, {"text_idx": "#000041", "text": "07.09 Eelmise na\u0308dala suurest vihmalubadusest on saanud null. Teisipa\u0308eval ei sadanud u\u0308ldse ja neljapa\u0308evaks na\u0308idatakse ainult u\u0308hte tilka. Seevastu on kaks ja kolm tilka ja\u0308rgmise kolmapa\u0308eva ja neljapa\u0308eva koha peal. Vihmatu\u0308nga, ikka vanaviisi. Muidu on tavapa\u0308rased su\u0308gisesed posserdused ja Vo\u0303hma Juurikaks valmistumine. Ta\u0308na istutasin punased ja sinised priimulapojad maha. Nad on pa\u0308ris tublilt pottides arenenud. Va\u0308ike va\u0308ljakutse - leida krundil koht kuhu priimulatibud ko\u0303ik talveks juuripidi mulda varjule saaksid. :D"}, {"text_idx": "#000042", "text": "10.09 Esimene o\u0308o\u0308ku\u0308lm -0,5, kuid muruplatsil on korralik hall maas. Ko\u0303rvitsani ku\u0308lma ku\u0308u\u0308ned veel ei ulatunud, aga sellegipoolest ra\u0308me ehmatus. Ko\u0303rvits lo\u0303petas korrapealt u\u0308le naabri heki ronimise. Kuna ta\u0308navusi su\u0308gisvihmasid vo\u0303ibki ootama ja\u0308a\u0308da, siis panin hommikul vihmuti to\u0308o\u0308le, taimed on enamikus ku\u0308ll la\u0308heneva su\u0308gise puhul elutegevuse peatanud, kuid nii ei saa talvituma minna kui muld purukuiv. Kastsin tagaaeda. Vesi kogunes murule loikudesse, sest maapind on paakunud. Majas on meereostus. Vurritamine ja pressimine. Peamiselt kanarbikumesi. Imeliselt lo\u0303hnav ja samavo\u0303rra kleepuv na\u0308htus. Meekastivirnad kahanevad va\u0308ga aeglaselt. Ja siis toob Pokumees autost veel kuus kasti...Aaaaa...."}, {"text_idx": "#000043", "text": "11.09 Vo\u0303hma Juurikale so\u0303ites laiuvad ko\u0303ikjal teede a\u0308a\u0308res ho\u0303bedased hallava\u0308ljad. To\u0303usva pa\u0308ikese soojas kumas on need eriti lummavad. U\u0308ks u\u0308leu\u0308ldine hallahommik na\u0308ikse Harjumaal olevat. Kuigi meie aias ta\u0308na termomeeter miinust ei na\u0308idanud ka\u0308ib va\u0308ljaspool asulat to\u0303sine ko\u0303rvitsatapp. Selline suveja\u0308tk siis, et pa\u0308eval pluss 17 ja o\u0308o\u0308sel miinus kolm. Ilma vihmata. Ma ei tahaks olla taim. Vo\u0303hma Juurikas rullub me ees lahti oma tuntud headuses, laat on ja\u0308tkuvalt oma o\u0303ige koha peal ja kui varasemad tulijad saavad oma ostud muretult sooritatud, siis peale u\u0308htteist la\u0308heb meluks, rahvast on nagu murdu. Su\u0308mpaatne, et ka Teraste aed on seekord avatud. Mul on pa\u0308ris palju tegemist, et ko\u0303ik vahetustaimed laiali jagada, kuid lo\u0303puks see o\u0303nnestub ja meie auto taha koguneb flokse. Eks neid ma siia jahtima tulingi. Ja jaht on hea. Pikalehine kivirik botaanikaaia letilt, floksio\u0303nnistus ja paar puupoega Asse paradiisiaia jaoks, kirbuturult su\u0308leta\u0308is ka\u0308sito\u0308o\u0308ajakirju ning ongi seekord ko\u0303ik."}, {"text_idx": "#000044", "text": "14.09 Kodus on sigamesine. Mummid on sel aastal ta\u0308itsa hullud, sest selle asemel, et augustis vaikselt otsi kokku to\u0303mmata ja talveks valmistuda, to\u0303mbasid nad la\u0308himasse rappa ja korjasid sealt palju kanarbikumett. See on va\u0308ga maitsev ja eriline ja puha, aga selle ka\u0308rjest ka\u0308tte saamiseks tuleb ka\u0308rg katki lo\u0303igata, pressi alla panna ja mesi va\u0308lja pressida. Ja nu\u0308u\u0308d ongi see viimasel ajal me po\u0303hitegevus. Terve virn meekaste ootab veel la\u0308bito\u0308o\u0308tamist. Vahepeal muidugi istutan mo\u0303ne floksi ka."}, {"text_idx": "#000045", "text": "Ta\u0308na on to\u0303epoolest vihm. Ei jo\u0303ua a\u0308ra imestada, vist juba o\u0308o\u0308selgi tibutas natuke. Ta\u0308itsa pa\u0308ris vihm. Po\u0303uapaines aiaelanikud sirutavad selga ja isegi aednikul on ro\u0303o\u0303mus olla. Tegin esimest korda ka mo\u0303ne septembrise pildi. Vahaku\u0308barate juures on ha\u0308sti na\u0308ha kust ku\u0308lmakoridor on kulgenud. Anumas kasvanud patissonid ja\u0308id otse tee peale ette. Paraadpeenras ja mujal on taimed veel u\u0308sna ko\u0303busad. Kollane kru\u0308santeem juba o\u0303itseb ja ka lillal on esimesed o\u0303ied lahti. To\u0303eline septembrikuu ehe on aias Ene toodud hiidhu\u0308atsint. Suur ta\u0308nu, to\u0303esti va\u0308ga pika o\u0303itseajaga ja su\u0308mpaatne sibullill. :)"}, {"text_idx": "#000046", "text": "Ja roosid alustavad juba kolmandat o\u0303itsemiskorda. Natuke vett ja va\u0308etist ning nende peale vo\u0303ib padupalavatel suvedel ta\u0308iesti kindel olla. Mida palavam seda parem."}, {"text_idx": "#000047", "text": "17.09 Su\u0308gisvihmad on kohal. Viimasel kolmel pa\u0308eval on meil siin ko\u0303ike olnud, alates padukatest ja lo\u0303petades uduvihmaga. Maapind on labidalehe su\u0308gavuselt kastetud, aga loodetavasti sajab veel, sest po\u0303hjani on vaja, suurematele puudele labidasu\u0308gavusest ei piisa. Vo\u0303itlus meega kestab. Futulandis on aga vaja floksid ja priimulapojad maha istutada. Ruumipuudust ei ole, lihtsalt on vaja tekitada see ruum ning see vo\u0303tab aega. Meie Victoria poetab maha esimesi so\u0308o\u0308davaid ploome...oo, ku\u0308ll on need maitsvad!"}, {"text_idx": "#000048", "text": "21.09 Vihmad said la\u0308bi. Vo\u0303inuks veel sadada. Tegelen pa\u0308evast pa\u0308eva flokside jaoks ruumi tekitamisega, istutamisega ja tegelikult naudin protsessi. Loomulikult ikka so\u0308o\u0308staiandus. Igal hommikul saab neli kuni viis nimega kaunidust endale elukoha - auk mulda, head ja paremat juure alla ning ja\u0308rgmise juurde. Ja\u0308rgmine suvi tuleb va\u0308ga huvitav kui esmao\u0303itsejad oma o\u0303iekobarad lahti lo\u0308o\u0308vad. Enamik on maha istutatud, ja\u0308a\u0308nud on veel 9. Ja u\u0308htlasi o\u0303pin ka tundma seda u\u0308lihuvitavat taimeru\u0308hma. Millised va\u0308rvid, millised vormid, kui erinev o\u0303itseaeg. Mo\u0303ni on pirtsakas ja ei edene, teisele anna ainult maad juurde. Ploomist saab o\u0303htuti juba isu ta\u0308is su\u0308u\u0308a ja mustikad oleks vaja a\u0308ra korjata...kust ku\u0308ll vo\u0303tta see aeg?"}, {"text_idx": "#000049", "text": "26.09 Vahepeal on palju istutatud (floksid, priimulapojad), mullato\u0308id tehtud (vaheaia peenra laiendus pluss kaks priimulapoegade kaitseala) ja asja ka\u0308igus avastasin, et vanima kompostihunniku ko\u0303dunemata kihi all on peaaegu kuupmeeter valmis mulda (tibutants :). Eks see lehekiht sai eelmisel su\u0308gisel sinna peale visatud kui oli vaja lehekotid tu\u0308hjaks teha. See polnud jo\u0303udnud veel ko\u0303duneda kuid selle alune materjal ku\u0308ll. Nii, et mullamured on kuni ja\u0308rgmise suve lo\u0303puni lahendatud. Flokside jaoks segan so\u0303elutud komposti jahvatatud saviga. Ja\u0308rgmise na\u0308dalaga peaks istutustega u\u0308hele poole saama. Siis on veel peenarde puhastus, kasvuhoone ja sibullilled. Palju mo\u0303nusat su\u0308gisest siblimist nagu ikka. Ja muidugi mesi. Igale poole vahele palju mett. :)"}, {"text_idx": "#000052", "text": "30.09 Hommik oli ku\u0308ll selgema taevaga kuid poolest pa\u0308evast vo\u0303tsid vo\u0303imust vihmapilved. Vihma on vaja, sest ca 20 cm su\u0308gavusel on muld veel purukuiv. Ma ju tean, sest flokside istutamine on asendunud lillesibulate mahapanekuga. Ha\u0308rra Tibu vaatas mu tegevust huviga pealt. Kasside jaoks paistab see augu kraapimise teema ikka va\u0308ga ku\u0308tkestav olevat. Nu\u0308u\u0308d ma istutusala enam niisama ei ja\u0308ta. Tallan mulla korralikult kinni ja suman kastekannuga vett ka peale. Mitmed varem maha istutatud floksid on pidanud a\u0308revaid hetki u\u0308le elama kui nende haprate pungade la\u0308hedusse auk kraabitakse ja pa\u0308he soristatakse vo\u0303i veel hullematki. Hea kohev muld ju."}, {"text_idx": "#000053", "text": "02.08 Aeg la\u0308heb kiiresti. Hommikutes on niiskust ja kargust, floksid avavad kolmandat na\u0308dalat oma o\u0303isi ja kompostikasti ko\u0303rvits on a\u0308ra keeranud. Kuni 30 sentimeetrit pa\u0308evas, ei ole normaalne! Ko\u0303rvitsanublakad on ka otsas, kuid po\u0303hiro\u0303hku paneb massile. U\u0308u\u0308ratuja\u0308medad varred, ka\u0308gistav haare rigiseb u\u0308mber aiaposti ja terve metsa jagu lehti u\u0308le kasti a\u0308a\u0308re paiskumas. Oleks tore kui mo\u0303ne ko\u0303rvitsa ka saaks, kuid kogu see gargantualik kasvuisu on ise juba paras vaatema\u0308ng. Ka\u0308in igal hommikul tema juurest la\u0308bi ja pa\u0308a\u0308stan erinevaid ohvreid ta kobavate niiskete na\u0308ppude ka\u0308gistusest - ko\u0303mri lodjapuu, naabri elupuuhekk, la\u0308heduses kasvav floks jne. O\u0308o\u0308sel hiilib ligi ja klammerdub. Talle toeks pandud roositugi maa sisse vajutatud ja taime raskuse all ko\u0303veraks paindunud. Elajas, mitte ko\u0303rvits. :)"}, {"text_idx": "#000054", "text": "04.08 Eile oli ko\u0303ik kaunis ja aed hingas o\u0303htupa\u0308ikeses mo\u0303nuga, aga ta\u0308na viskas kuni 30 kraadi sooja ja siis ma na\u0308gin mis palavus floksidega teeb. Va\u0308rvid tuhmusid, Sweet Summer Ocean oli lilla, mitte sinine, paljud lasid ka ladva longu. Minu poputatud ja kastetud floksid olid kui nirakad ses palavas. Viskan juba ammu universaalkomposti hulka kogu savi mis to\u0308o\u0308lt niriseb, aga peaks vist rohkem...Et saaks korraliku savika ja raske mulla, siis oleks hea po\u0303uale bo\u0308o\u0308! teha."}, {"text_idx": "#000055", "text": "05.08 Mo\u0303ni hommik on aednikule ta\u0308itsakohe nagu hingeo\u0303nnistus. Hea naabrinaine ku\u0308sis, et kas sul oleks midagi teha selle kompostiga, mis mul siin u\u0308le on. Pole paremat keelelist kompositsiooni aedniku ko\u0303rvade jaoks. :)"}, {"text_idx": "#000056", "text": "09.08 Kahepa\u0308evane kuumalaine lo\u0303ppes mo\u0303nusate vihmadega, nii et o\u0303iglus sai ja\u0308lle jalule seatud ja maa on kastetud. Floksid on imelised. Kui esimesed juba lo\u0303petavad, siis on iga pa\u0308ev neid kes alles alustavad. Adessa Special Deep Purple"}, {"text_idx": "#000057", "text": "11.08 Aga ko\u0303ik ilusad plaanid lendasid uppi, sest eile selgus, et me pole enam kahekesi, meil elab ka koroona. Tudisen toast ko\u0308o\u0308ki ja mo\u0303tlen mis ko\u0303ik aias tegema peaks, aga kere on juba batsillide poolt u\u0308le vo\u0303etud, pea paks ja elu pekkis. Kokukale ei saa minna. Ja u\u0308ldse midagi ei saa. No\u0303me. Kasutan hommikust aega kastmiseks kuni palavik pole veel to\u0303usnud. Kuumalaine on aia ja\u0308lle kuivaks va\u0308a\u0308nanud."}, {"text_idx": "#000059", "text": "18.08 Jo\u0303ud tuleb tasapisi tagasi, aga midagi asjalikku teha ei jaksa. O\u0303ues on ja\u0308tkuvalt po\u0303ud. Ko\u0303igi mu armsate flokside talumisvo\u0303ime pannakse proovile. Kastan neid u\u0308kshaaval hommikuti."}, {"text_idx": "#000060", "text": "20.08 Jiihaa! Teotahe on tagasi. Potistasin eile ko\u0303ike vajalikku, istutasin Raubritteri oma kohale ja tegin o\u0303unamoosi. Seevastu kuumalaine vo\u0303tab viimast. Seni olen u\u0308kshaaval kastnud, kuid kui paraadpeenras astilbed krimpsu to\u0303mbuvad, siis on asi hull. Panin hommikul vihmuti to\u0308o\u0308le. Ha\u0308rra Tibu kargas verandalt pu\u0308sti Persse, ma la\u0308`n kodunt minema! Lo\u0308kerdavad siin veega, vastik! ."}, {"text_idx": "#000061", "text": "Vihma on lubatud, kuid ko\u0303ik lubadused on po\u0303rmuks pudenenud ja pa\u0308ike aina ku\u0308psetab..."}, {"text_idx": "#000062", "text": "21.08 Po\u0303ud. Kastan vihmutiga iga pa\u0308ev mo\u0303nda aianurka. Meehooaeg ei taha lo\u0303ppeda, mummid on leidnud kusagilt piiritud o\u0303itseva kanarbiku va\u0308ljad ja tassivad kanarbikumett tarru. Mesiniku jaoks pole suuremat nuhtlust. Mesi on ka\u0308rjes, aga raamist va\u0308lja ei tule, tsentrifuugita palju tahad. Vo\u0303tsime kasutusele o\u0303unamahlapressi. Brutaalne kuid toimib. Siiski on veel u\u0308ks meetod, mis peaks mo\u0303ikama, ootame internetipoe saadetist nn \"kobesti\" na\u0308ol. Kui sellega ka\u0308rjekannudes mee struktuur rikkuda, siis on ka veidi lootust, et saab mee siiski ilma ka\u0308rgi lo\u0303hkumata va\u0308lja."}, {"text_idx": "#000063", "text": "22.08 Vihm. Pole ilusamat muusikat aedniku ko\u0303rvale kui hommikul a\u0308rgates kuulda vihmasabinat. Aga niipaljukest seda tuligi..."}, {"text_idx": "#000064", "text": "24. 08 Kui meie kandi sobivaim kohanimi talveks on Ku\u0308lmakandi, siis ta\u0308navuseks suveks ma nimetaksin selle u\u0308mber - Vihmatu\u0308nga. Va\u0308hemalt pool suvest on elatud vihmaootuse ta\u0308he all ja kui siis veel tu\u0308ssatakse ka...Alates eelmisest na\u0308dalast on u\u0308le pa\u0308eva lubatud, et tuleb vihma, mo\u0303ni pa\u0308ev isegi palju, kuid vo\u0303ta na\u0308pust! Eilne tu\u0308ng oli eriti karm. Isegi veel kell 11 na\u0308itas Foreca ilmateade, et meil sajab. Kus on mu kaks tilka kolm tundi? Usu siis veel vo\u0303i midagi. O\u0303htuks oli uus vihmalubadus u\u0308leval, palju ilusam kui hommikune oligi ja midagi ei tulnud. Ta\u0308na peaks u\u0308ldse u\u0308ks umbe-vihmane pa\u0308ev olema. Sadu saju otsa...Aga lo\u0303puks halastas Aednike jumal ja saatis mingisugusegi vihma. Kell kolm pa\u0308eval hakkas sadama ja see kastis aia po\u0303gusalt a\u0308ra, kuid po\u0303ud on mulla po\u0303hjani kuivatanud."}, {"text_idx": "#000065", "text": "27.08 Panin hommikul Pokumehe auto pagasiruumi tuugalt roosi- ja muid po\u0303o\u0303said ta\u0308is, ning so\u0303itsin Mallasse. Milline rahu ja vaikus peale kiirtee po\u0308o\u0308rasust. Imeline paigake vanajumala selja taga kus justnagu mitte kunagi mitte midagi ei juhtu. Terve pa\u0308ev istutamist kuuma pa\u0308ikese all. Sest nii nagu see laupa\u0308ev sai olema, sellisena tuli teda ka vo\u0303tta. Ikka auk mulda, a\u0308a\u0308reni vett ta\u0308is, ko\u0303duso\u0303nnikut ka, taim auku, muld peale ja a\u0308mbrita\u0308is vett takkaja\u0308rgi. Vahepeal so\u0303ime mahakukkunud ploome ja ilus oli seal maailma a\u0308a\u0308re peal sedasi koos oma lapsega siseo\u0303uele roose istutada. Taimed said maha kuid ruumi on veel maa ja ilm. Roosid paigutusid kahe teeraja a\u0308a\u0308rde ja neid oli kokku 16. Nimed: Po\u0303hja-Eesti mo\u0303isaroos 2 erinevat: roosa ta\u0308idiso\u0303ieline: Rosa majalis `Tornionlaakson`; Rosa acicularis; `Minette`; `Poppius`; Rosa nitida: `Papula`; Heleni heleroosa: Heleni tumeroosa: `Tove Jannsson`: `Ritausma`; `Wasagamine`; `Hansa` ja nimetu roosipoeg. Suur ja su\u0308gav ta\u0308nu ko\u0303igile, kes aitasid seda projekti oma roosipoegadega ta\u0308ide viia. :)"}, {"text_idx": "#000066", "text": "28.08 Vihmatu\u0308ngal sadas ta\u0308na. U\u0308letab pika puuga uudiseku\u0308nnise, sest ta\u0308naseks ei lubatud siin u\u0308ldse vihma. A\u0308rkasin pa\u0308evasest iluunest vihmasabina peale. (Milline ilus a\u0308ratus!) Hakkasin vihmahoogusid lugema, peale neljandat olin kindel, et ta\u0308na ma vihmutit to\u0308o\u0308le panema ei pea, aga neid tuli veel ja veel. Vihmaveeno\u0303u on ta\u0308is ja aed paariks pa\u0308evaks joodetud. Nii, et ta\u0308na siis teistpidi Vihmatu\u0308nga. Ei, no kena, kena. Haha, peale teist vihmahoogu tuli la\u0308bima\u0308rg Bond no\u0308rdinud nutulauluga. On ikka kassil kannatus po\u0303o\u0303sa all magada kuni kasukas la\u0308bima\u0308rg. :)"}, {"text_idx": "#000067", "text": "29.08.Panin hommikul pesu va\u0308lja, et vihma ligi meelitada. Seekord isegi toimis. :) Tohutu kergendus. Tegelikult on vist la\u0308bi need po\u0303uapained ja kuumalained selleks suveks. Ma\u0308letan, et kunagi olid Futulandis ajad kus ca neljandik paraadpeenra elanikest olid astilbed ja nad ei kuivanud kunagi a\u0308ra. Kuid noil suvedel polnud ka kolmeku\u0308mnekraadiseid pa\u0308evi. Kuidagi kuuma koha peal elame me viimasel ajal. Jah,"}]